PROJEKTS uz 05.08.2024.

domē: 08.08.2024.

sagatavotājs: Daina Tīruma

ziņotājs: Gunārs Dzenis

PROTOKOLLĒMUMS

**Par grozījumiem pašvaldības aģentūras “Carnikavas komunālserviss” 2024. gada budžeta tāmē**

Saskaņā ar Ādažu novada pašvaldības aģentūras “Carnikavas komunālserviss” (turpmāk – Aģentūra) ielu un ceļu uzturēšanas nodaļas vadītāja M. Leitāna un hidromeliorācijas inženieres L. Balodes ziņojumu par vētras nodarītajiem zaudējumiem, nepieciešams veikt avārijas būvdarbus betona caurtekai Baltezera iela 93, Baltezers, Ādažu pagasts, Ādažu novads.

Caurtekas ar diametru Ø1300 mm un garumu 13 m (atrodas uz koplietošanas novadgrāvja ar meliorācijas kadastra koda Nr. 4123423:1) gala nogāze ir izskalota virsūdeņu spēcīgas plūsmas ietekmē, jo ceļa virsmas zemākai kritums ir vērsts uz caurtekas nogāzi. Tika bojāts un izskalots arī esošais ceļa virsmas segums (asfalts), un pastāv augsts risks tā turpmākajai degradācijai, apdraudot satiksmes dalībniekus.

Lai novērstu ceļa seguma bojājumus, iespējami ātri ir nepieciešams veikt caurtekas ietekas gala nogāzes labošanu, t.sk., izbūvējot teknes, lai uztvertu virsūdeņus no ceļa un novadītu tos uz novadgrāvi. Paredzamās būvdarbu izmaksas ir 8465,93 *euro*  ar PVN.

Ņemot vērā iepriekš minēto, Aģentūra ierosina veikt grozījumus tās budžeta tāmē, pārceļot nepieciešamos finanšu līdzekļus no tāmes sadaļas “Ceļu un ielu uzturēšana – pašvaldības finansējums” (EKK 2244 (daļa no tilta uzturēšanai plānotajiem līdzekļiem)) uz EKK 2246 izdevumu pozīciju “Bīstama ceļa posma un nogāzes izskalojuma remonts, Baltezerā”.

Vienlaikus Aģentūras 2024. gada budžeta tāmē projektam “Kļavu ielas divkāršā virsma 0,35 km” ir asignēti 55000 *euro*, ieskaitot PVN (turpmāk – Projekts). 2024. gada 15. jūlijā Aģentūra izsludināja iepirkumu “Mazās Pļavu un Kļavu ielas pārbūve Carnikavā (atkārtots iepirkums)” (Iepirkuma identifikācijas Nr. PA „Carnikavas komunālserviss” 2024/34). Saskaņā ar pretendentu finanšu piedāvājumu apkopojumu, piedāvājums ar zemāko cenu ir 101904,31 *euro* ar PVN, neskaitot būvuzraudzības izmaksas. Projekta realizācijai kopā ar būvuzraudzības pakalpojumu papildu nepieciešami 50000 *euro* ar PVN. Aģentūra ierosina veikt budžeta tāmes grozījumus, pārceļot 50000 *euro* no dažādām budžeta sadaļām, kurās radies ietaupījums vai izpilde objektīvi nebūs iespējama 2024. gadā.

Ādažu novada pašvaldības 2023. gada 22. marta noteikumu Nr. 9 “Pašvaldības budžeta izstrādāšanas un izpildes kārtība” (turpmāk – Noteikumi) 21.3. punkts nosaka, ka ierosinājumu tāmes iekšējiem grozījumiem ar paskaidrojumu par grozījumu iemesliem izpildītāji (iestādes vadītājs) iesniedz Finanšu komitejai gadījumā, ja grozījumi ir vairāk par 5000 *euro* vienā reizē, sagatavojot par to protokollēmumu.

Pamatojoties uz Ādažu novada pašvaldības 2023. gada 22. marta noteikumu Nr. 9 “Pašvaldības budžeta izstrādāšanas un izpildes kārtība” 21.3. punktu, Ādažu novada pašvaldības dome

**NOLEMJ**:

1. Atbalstīt budžeta grozījumus Aģentūras 2024. gada budžeta tāmē:
   1. pārcelt 8466 *euro* no EKK 2244 (daļa no tilta uzturēšanai plānotajiem līdzekļiem) uz EKK 2246 (Bīstama ceļa posma un nogāzes izskalojuma remonts, Baltezerā);
   2. pārcelt 6508 *euro* no EKK 2223 (daļa no elektroenerģijai plānotajiem līdzekļiem), 15000 *euro* no EKK 5240 (daļa no Draudzības ielas rekonstrukcijai plānotajiem līdzekļiem un 328 *euro* (daļa no drošības uzlabošanai (gājēju pāreja Siguļos) plānotajiem līdzekļiem), 7000 *euro* no EKK 2246 (daļa no iekrāvēja/pašizgāzēja pakalpojumiem plānotajiem līdzekļiem), 3130 *euro* no EKK 2244 (daļa no lietus kanalizācijas uzturēšanai plānotajiem līdzekļiem) un 18034 *euro* no EKK 2244 (daļa no tiltu uzturēšanai plānotajiem līdzekļiem), kopā 50000 *euro* uz EKK 5240 izdevumu sadaļu “Kļavu ielas divkāršā apstrāde”.
2. Aģentūras direktoram nodrošināt 1. punktā minēto grozījumu veikšanu Aģentūras 2024. gada budžeta tāmē.
3. Centrālās pārvaldes Grāmatvedības nodaļai veikt 1. punktā noteikto finanšu līdzekļu pārcelšanu EKK ietvaros Aģentūras 2024. gada budžeta tāmē.
4. Pašvaldības izpilddirektora vietniecei nodrošināt lēmuma izpildes kontroli.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nosūtīt/izsniegt norakstus:

CKS, FIN, GDR, IDRV-@